Tšekin edustajainhuoneen vaalit 1996

Tšekin edustajainhuoneen vaalit 1996 järjestettiin järjestettiin Tšekissä 31. toukokuuta – 1. kesäkuuta 1996. Vaaleissa valittiin kaikki 200 edustajainhuoneen jäsentä nelivuotiskaudelle. Vaalit olivat ensimmäiset Tšekkoslovakian hajoamisen jälkeen järjestetyt.
Vaalien jälkeen suurimman puolueen asemaansa onnistuneesti puolustanut ODS muodosti oikeistolaisen vähemmistöhallituksen yhdessä kristillidemokraattien ja ODA:n kanssa. Hallitus sai tarvitsemansa parlamentaarisen tuen Tšekin sosiaalidemokraattiselta puolueelta, joka nousi toiseksi suurimmaksi puolueeksi.
Tausta.
Tšekki oli itsenäistynyt Tšekkoslovakian hajoamisen yhteydessä vuonna 1993. Vuoden 1992 kansallisneuvoston vaalien paikkajako jatkoi toimintaansa koko sille annetun nelivuotiskauden. Maan pääministerinä jatkoi oikeistolaisen ODS:n Václav Klaus, jonka puolue muodosti enemmistöhallituksen yhdessä kristillisdemokraattien ja ODA:n kanssa. Hallitus ajoi läpi monia oikeistolaisia uudistuksia.
Muihin entisen Varsovan liiton maihin verrattuna Tšekin talous oli tavallista oikeistolaisempi. Siirtymä kohti markkinataloutta oli sujunut vuoteen 1996 mennessä pääosin hyvin pääministeri Klausin markkinatalousmyönteisen linjan avulla. Maan valtiontalous oli ylijäämäinen ja tavallisten tšekkien ostovoima oli noussut matalan inflaation ja palkankorotusten myötä. Toisaalta alueidenvälinen epätasarvoisuus oli noussut esimerkiksi työttömyysasteen kehityksen muodossa. Myös palveluiden hintojen korotus aiheutti tyytymättömyyttä kansan keskuudessa.
Kampanjointi.
Vaalien näkyvimmän kampanjan tekivät sosiaalidemokraatit, jotka korostivat olevansa vaihtoehto oikeistohallituksen politiikalle. 
Äänestäminen.
Vaalien äänestysprosentti oli 74,03 %.
Tulosten analysointi.
Vaalien tuloksessa näkyi Tšekin hallituksen ja opposition asemien vahvistuminen. Suurimman puolueen paikkaansa puolustanut ODS kannatus laski vain noin 0,1 prosenttia, mikä oli huomattavan pieni muutos entisten itäblokin maiden uusissa demokratioissa. Muista hallituspuolueista ODA menetti yhden edustajan, kun kristillisdemokraatit saivat kolme lisäpaikkaa.
Eniten äänisaalistaan edellisiin vaaleihin verrattuna kerryttivät sosiaalidemokraatit, jotka jäivät vain kolmen prosentin jälkeen ODS:stä. ČSSD hyötyi opposition äänten keskittymisestä, mikä näkyi myös kolmen puolueen putoamisessa edustajainhuoneesta. ČSSD:n menestys oli huomattavasti gallupeja suurempi, minkä politiikan tutkija Lubomír Kopeček on epäillyt johtuvan äänestäjien haluttomuudesta myöntää haluavansa äänestää sen hetkisen valtavirran ulkopuolista puoluetta. Lopulta puheenjohtaja Miloš Zemanin laajaa huomiota saavuttanut vaalikampanja onnistui saamaan maan hallitukseen tyytymättömät äänestäjät äänestämään sosiaalidemokraatteja, mistä kertoo myös Kommunistisen puolueen siihen astisen historian huonoin tulos. Vuoden 1996 vaalit olivat myös samettivallankumouksen jälkeen ensimmäiset, joissa kommunistinen puolue ei sijoittunut toiseksi suurimmaksi puolueeksi.
Kolmas läpipäässyt oppositiopuolue SPR-RSČ sai noin kahdeksan prosenttia annetuista äänistä.
Jälkipyykki.
Hallitusneuvottelut.
Vaalien tulos oli pitkälti umpikuja, sillä hallituspuolueet saivat 99 paikkaa tarvittavista 101. Yhteistyö oppositiopuolueiden kanssa osoittautui hankalaksi, sillä suuri koalitio -tyylinen hallitusratkaisu ei ollut Tšekissä tuolloin vielä suosittu. Hallituksen muodostomista haittasi myös Tšekin puoluejärjestelmään vakiintuneet keskikokoiset ääripuolueet ČSSD ja SPR-RSČ, joidenka kanssa muut puolueet eivät suostuneet koalitiosopimukseen. Lopulta presidentti Václav Havelin ajama ehdotus Klausin johtamasta, ja sosiaalidemokraattien tukemasta vähemmistöhallituksesta sai puolueiden hyväksynnän. Zemanista tuli edustajainhuoneen puhemies.
Hallituskausi.
Hallitusratkaisu osoittautui nopeasti kestämättömäksi, sillä se alkoi rakoilla noin vuoden kuluttua säästötoimien aiheuttamissa riidoissa. Lopulta ODS:n rahoituskohu laukaisi täyden hallituskriisin, ja Klausin hallitus erosi oltuaan vallassa vain alle puolitoista vuotta. Vuoden 1998 vaalit olivatkin ennenaikaiset.